**Star Wars Jedi: Fallen Order** הוא משחק הרפתקאות-פעולה לשחקן יחיד שפותח על ידי חברת Respawn Entertainment ומופץ על ידי חברת Electronic Arts, ומתקיים באופן כרונולוגי ביקום מלחמת הכוכבים חמש שנים לאחר "פרק 3: נקמת הסית'". המשחק הוכרז לראשונה במהלך כנס ה-E3 2018, ופרטים ראשונים עליו נחשפו באפריל 2019. במהלך פאנל שהתקיים ב-8 ביוני 2019 בכנס ה-E3 2019, נחשף סרטון משחקיות ראשון מלא בן 13 דקות. המשחק הופץ עבור Microsoft Windows, פלייסטיישן 4 ו-Xbox One ב-15 בנובמבר 2019.

רקע עלילתי
----------

כשהמשחק מתרחש לאחר אירועי "פקודה 66", שהחל את הטיהור הגלקסי הרחב מאבירי הג'דיי, השחקן ייכנס לדמותו של הפדאוואן **קאל קסטיס** (בדיבובו ולכידת תנועותיו של קמרון מונאהן), אחד הג'דיי האחרונים שנותרו בחיים כשהוא מנסה לשרוד מהאינקוויזטורים שמטרתם לחסל את שרידי הג'דיי ששרדו את "פקודה 66".

במהלך המשחק, השחקן יפגוש דמויות אייקוניות שהופיעו ביקום מלחמת הכוכבים, כמו סאו גררה ו"האחות השנייה", ויבקרו בעולמות כמו קאשייק, דאת'ומיר ואילום, לצדם של עולמות ודמויות חדשות.

עלילה
-----

מספר שנים לאחר אירועי "נקמת הסית'", הפאדוואן קאל קסטיס נמלט מאירועי "פקודת 66" וחי את חייו במנוסה מהאימפריה הגלקטית, תוך שהוא מסווה את עצמו כעובד במגרש גרוטאות בכוכב בראקה (Bracca), וסובל מטראומה בעקבות הטיהור. בעקבות תאונת עבודה, הוא נאלץ להשתמש בכוח בשביל להציל את חברו ושותפו לעבודה, פראוף, מנפילה אל מותו. דרואיד אימפריאלי מתעד את המקרה ומעביר את התיעוד לאימפריה, ששולחת שני אינקוויזיטורים, על מנת שילכדו את קאל. לאחר שאחת מהם, "האחות השנייה" הורגת את פראוף בעוד שהוא מדבר כנגד האימפריה, קאל זועם ותוקף אותה עם חרב האור שלו, נלכד אך נמלט מהמקום, ובמהלך בריחתו נחלץ בעזרת אבירת ג'דיי לשעבר בשם סיר ג'ונדה (Cere Junda) וטייס הקרב גריז דירטוס (Greez Dirtus). השניים מגלים לקאל שמטרתם היא לבנות מחדש את מסדר הג'דיי על מנת להביס את האימפריה, בעזרת הולוקרון שמכיל שמות ומיקומים של ילדים רגישים לכוח, שהשאיר המאסטר לשעבר של סיר, אינו קורדובה (Eno Cordova) על כוכב הלכת בוגאנו. 

בהגיעם לבוגאנו, קאל פוגש את הדרואיד BD-1 שהיה שייך לקורדובה, והוא מוביל אותו לכספת שנבנתה על ידי ציוויליזציה עתיקה של משתמשי הכוח בשם הזפו (Zeffo). כאשר קאל מנסה לפתוח את הכספת, הוא מגלה שהיא חסומה. צוות המאנטיס נוסע לכוכב הבית של הזפו, שם קאל מוצא מקדש עתיק של הזפו ובו הודעה שקורדובה השאיר, שמובילה לחברו הווקי טארפול מכוכב קאשיק.

בהגיעם לקאשיק, קאל פוגש בלוחם החופש סאו גררה, שמוביל קבוצת לוחמים כנגד ניסיונות ההשתלטות של האימפריה על משאבי הטבע בקאשיק. קאל עוזר ללוחמי החופש לשחרר ווקים שנלכדו ושועבדו על ידי האימפריה. הוא אינו מצליח למצוא את צ'יף טארפול, אך צמד לוחמים שהכיר מבטיח שיחפש אותו בעבורו. 

קאל וצוות המאנטיס חוזרים לזפו, שם הם מקווים למצוא רמזים נוספים אודות הכספת. במהך החיפושים מפתיעה בשנית האחות השנייה את קאל, ולאחר קרב ביניהם היא חושפת את זהותה כטרילה - הפאדוואנית לשעבר של סיר שנלכדה על ידי האימפריה וערקה מכוחות הג'דיי אל הסית'. היא מסבירה לקאל שהיא נתפסה משום שסיר בגדה בה ומסרה את מיקומה לאימפריה, ומזהירה אותו שסיר תבגוד גם בו בעתיד. קאל לומד שהוא צריך חפץ של הזפו בשם האסטריום (Astrium) על מנת לפתוח את הכספת בבוגאנו. בעוד שהוא מנסה לחזור לסיפון המאנטיס, שכיר חרב של ההאקסיון ברוד (Haxion Brood) - ארגון ציידי ראשים שגריז חייב להם כסף, לוכד וכולא אותו ואת BD-1. השניים משתחררים מהכלא ונאלצים להילחם בקרב גלדיאטורים שמאורגן על ידי ציידי הראשים, אך מחולצים על ידי גריז שפורץ עם המאנטיס למקום ומשחרר אותם.

צוות המאנטיס חוזרים לקאשיק, שם חבריהם מצאו את צ'יף טארפול, שאומר לקאל שעליו לטפס על עץ המקור (Origin Tree) ולחקור את הצמרת שלו. בצמרת העץ קאל מוצא הודעה נוספת מקורדובה, שמציין שישנו אסטריום בכוכב דאת'ומיר. בנוסף, קאל נתקל באינקוויזיטורית נוספת - האחות התשיעית, מביס אותה בקרב והיא נופלת מצמרת העץ אל מותה.

בדאת'ומיר, קאל פוגש במרין - מכשפה ממסדר אחיות הלילה שנטבחו על ידי הסית' אך מאמינות שהג'דיי אחראיים לכך. מרין מצווה על תושבי דאת'ומיר להרוג את קאל. בעוד שהוא נלחם בהם בדרכו למקדש נוסף של הזפו, קאל פוגש באדם מסתורי שמזהה את היותו ג'דיי. אותו אדם טוען שהוא חוקר דברים רבים וביניהם את דאת'ומיר. קאל נכנס למקדש הזפו אך נתקל בחיזיון של המאסטר שלו לשעבר - ג'ארו טאפאל, ונרדף על ידי הזכרונות שלו מיום ביצוע פקודה 66, במהלכו המאסטר שלו הקריב את חייו על מנת שינצל. רדוף תחושות אשמה וטראומה, קאל שובר את חרב האור שלו - שהייתה שייכת למאסטר שלו. מיואש ומובס הוא עוזב את המקדש ופוגש בשנים בזר, שחושף את זהותו כטארון מאליקוס, ג'דיי לשעבר שנמלט מפקודה 66 וערק לצד האפל של הכוח. מאליקוס מציע לקאל להצטרף אליו, אך קאל מסרב. 

כאשר הוא חוזר למאנטיס, קאל מגלה מסיר שהיא הפסיקה להשתמש בכוח כאשר למדה שטרילה הפכה לאינקוויזיטורית, מתוך תחושות אשמה. עם זאת, היא מעודדת אותו לשים את עברו מאחוריו, ולבנות חרב אור חדשה תנתק את הקשר למאסטר שלו, ותגרום לו לפתוח דף חדש. קאל יוצא לכוכב אילום במטרה למצוא גביש קייבר לחרב האור שלו. הוא מוצא את הגביש לאחר חיפוש יחד עם BD-1, וחוזר לדאת'ומיר להתעמת מול מאליקוס. מרין מגלה שמאליקוס שיקר לה אודות הטבח, ומחליטה לעזור לקאל במסעו כדי לשקם את הג'דיי.

קאל וצוות המאנטיס חוזרים לבוגאנו, שם קאל מצליח לפתוח את הכספת אך נתקל במארב של טרילה, שגונבת ממנו את ההולוקרון. בניסון אחרון להשיב אותו, צוות המאנטיס טס למבצר האינקוויזיטורים בכוכב נור, אחד המעוזים המאובטחים ביותר באימפריה. קאל וסיר יחדיו פורצים למבצר, שם קאל נלחם את דרכו עד לחדר בו שמור ההולוקרון, שם תוקפת אותו טרילה. לאחר מאבק ביניהם במהלכו סיר מגיעה כדי לעזור, טרילה מהססת לתקוף, אך למקום מגיע דארת' ויידר, שהורג את טרילה בטענה שאכזבה אותו והודף את סיר בקלות. קאל מנסה להילחם לשווא בויידר, ולאחר מכן פונה לברוח ממנו אך ללא הצלחה. כאשר ויידר סוגר עליו, סיר מופיעה שנית, מסיחה את דעתו מה שנותן לשניים חלון הזדמנויות לברוח יחד עם ההולוקרון.

לאחר שנמלטו עם ההולוקרון, קאל סיר, גריז, מרין וBD-1 בטוחים על סיפון המאנטיס. קאל מחליט להשמיד את ההולוקרון ולהשאיר את גורל הילדים לכוח, מתוך הידיעה שאם הם יאומנו בדרכי הג'דיי הם יאלצו לחיות את חייהם כנרדפים כמוהו. לאחר מכן, הצוות ממשיך לקראת המסעות הבאים שלהם.

פיתוח
-----

הבמאי סטיג אסמוסן הצטרף לחברת "Respawn Entertainment" בשנת 2014 כבמאי המשחק, שהוביל את צוות הפיתוח השני של האולפן. לאחר מכן, במאי 2018, נחשף שהפרויקט יהיה משחק פעולה-הרפתקאה מנקודת מבט שלישית שתתקיים ביקום של זיכיון "מלחמת הכוכבים". אהרון קונטררס, שכתב את התסריט עבור המשחק Mafia 3, הוביל את צוות הנרטיב של המשחק, שכלל את כריס אוולונה וארבעה תסריטאים אחרים. האולפן גם שיתף פעולה עם אולפני לוקאס פילם כדי ליצור דמויות ומיקומים חדשים.

המשחק נוצר באמצעות מנוע "Unreal Engine 4".

שיווק והפצה
-----------

מפיצת המשחק, חברת Electronic Arts הכריזה על פיתוח המשחק במהלך כנס ה-E3 2018. המשחק הופץ עבור Microsoft Windows ועבור הקונסלות פלייסטיישן 4, ו- Xbox One ב-15 בנובמבר 2019, חודש לפני יציאתו של הסרט "מלחמת הכוכבים: עלייתו של סקייווקר" לאקרנים.

משחק המשך
---------

בינואר 2022, Respawn Entertainment הכריזה כי היא מפתחת משחק המשך ל-"Fallen Order". במאי 2022, במהלך אירוע הממוקד בזיכיון "מלחמת הכוכבים" (Star Wars Celebration), נחשף שמו של משחק ההמשך, "Star Wars Jedi: Survivor", והוצג טיזר.

קישורים חיצוניים
----------------

ויקישיתוף מדיה וקבצים בנושא **Star Wars Jedi: Fallen Order** בוויקישיתוף
* 

* אתר האינטרנט הרשמי של Star Wars Jedi: Fallen Order (באנגלית)

* אתר האינטרנט הרשמי של Star Wars Jedi: Fallen Order (בגרמנית)
* Star Wars Jedi: Fallen Order, ברשת החברתית אקס (טוויטר)
* Star Wars Jedi: Fallen Order, באתר PCGamingWiki (באנגלית)

הערות שוליים
------------

1. ↑  James, Dean. "Respawn's Star Wars Game May Be Using Unreal Engine 4". Attack of the Fanboy. Archived from the original on April 8, 2019. Retrieved April 14, 2019.
2. ↑  Durnsbush, Jonahton (April 13, 2019). "Star Wars Jedi: Fallen Order Release Date Announced, Gameplay, Story Details Revealed". IGN. Ziff Davis. Archived from the original on April 14, 2019. Retrieved April 14, 2019.
3. ↑  Makuch, Eddie (June 12, 2014). "E3 2014: Veteran God of War Dev Joins Titanfall Studio". GameSpot. CBS Interactive. Archived from the original on December 21, 2018. Retrieved April 14, 2019.
4. ↑  Yin-Poole, Wesley (May 4, 2016). "Titanfall developer Respawn is making a third-person Star Wars game". Eurogamer. Gamer Network. Archived from the original on September 12, 2018. Retrieved April 14, 2019.
5. ↑  Ramée, Jordan (April 13, 2019). "Star Wars Jedi: Fallen Order's Story Is "Very Important" To The Game, Says Chris Avellone". GameSpot. CBS Interactive. Archived from the original on April 14, 2019. Retrieved April 14, 2019.
6. ↑  Zwiezen, Zack (April 13, 2019). "Our First Look At Star Wars Jedi: Fallen Order, A Single-Player Game Starring A Jedi Survivor". Kotaku. Univision Communications. Archived from the original on April 14, 2019. Retrieved April 14, 2019.
7. ↑  ChewbieFR (April 13, 2019). "Star Wars Jedi : Fallen Order sera un jeu purement solo". Jeuxvideo.com (in French). Webedia. Archived from the original on April 14, 2019. Retrieved April 14, 2019.
8. ↑  McWhertor, Michael (June 9, 2018). "Respawn's Star Wars game is called Star Wars Jedi: Fallen Order". Polygon. Vox Media. Archived from the original on June 23, 2018. Retrieved April 14, 2019.
9. ↑  Sheridan, Connor (April 13, 2019). "Star Wars Jedi: Fallen Order release date is official and it's coming in November". GamesRadar+. Future Publishing. Archived from the original on April 14, 2019. Retrieved April 14, 2019.
10. ↑  Webster, Andrew (January 25, 2022). Apex Legends studio Respawn is making three new Star Wars games. The Verge. Retrieved May 28, 2022
11. ↑  McWhertor, Michael (May 27, 2022). Respawn reveals Star Wars Jedi: Survivor, its sequel to Fallen Order. Polygon. Retrieved May 28, 2022

| **מלחמת הכוכבים** |
| --- |
| הסרטים | 

|  |  |
| --- | --- |
| **הטרילוגיה המקורית** | פרק 4: תקווה חדשה • פרק 5: האימפריה מכה שנית • פרק 6: שובו של הג'דיי |
| **הטרילוגיה המוקדמת** | פרק 1: אימת הפנטום • פרק 2: מתקפת המשובטים • פרק 3: נקמת הסית' |
| **טרילוגיית סרטי ההמשך** | פרק 7: הכוח מתעורר • פרק 8: אחרוני הג'דיי • פרק 9: עלייתו של סקייווקר |
| **סרטים בודדים** | מלחמת המשובטים • רוג אחת: סיפור מלחמת הכוכבים • סולו: סיפור מלחמת הכוכבים •  Rogue Squadron • דרואיד: סיפור מלחמת הכוכבים |

 |
| סדרות הטלוויזיה | 

|  |  |
| --- | --- |
| **אנימציה** | מלחמת המשובטים (2003) • מלחמת המשובטים (2008) • המורדים • הרפתקאות משפחת פרימייקר • אבירי הרפובליקה הישנה • כוחות הגורל • באד באצ' • חזיונות • הרפתקאות של ג'דיי צעירים |
| **לייב אקשן** | המנדלוריאן • הספר של בובה פט • אנדור • אובי ואן קנובי • אסוקה • לאנדו • Rangers of the New Republic • האקולית' |

 |
| הג'דיי וברית המורדים | מסדר הג'דיי • הרפובליקה הגלקטית • הרפובליקה החדשה • ברית המורדים |
| דמויות | לוק סקייווקר • הנסיכה ליאה • האן סולו • R2-D2 • C-3PO • אובי ואן קנובי • יודה • פאדמה אמידאלה • ג'אר ג'אר בינקס • לאנדו קלריסיאן • קווי-גון ג'ין • צ'ובאקה • אסוקה טאנו • מייס וינדו • ריי • פין • פו דמרון • BB-8 • ג'ין ארסו • הילד • המנדלוריאן • קסיאן אנדור |
| הצד האפל והאימפריה הגלקטית | סית' • פדרציית הסחר • קונפדרציית המערכות העצמאיות • האימפריה הגלקטית • המסדר הראשון |
| דמויות | דארת' ויידר • פלפטין (דארת' סידיוס) • גראנד מוף טארקין • בובה פט • ג'אבה ההאט • דארת' מול • הרוזן דוקו • גנרל גרייווס • ג'נגו פט • קיילו רן • דארת' פלייגוס • מוף גדעון |
| עולם מלחמת הכוכבים | הכוח • דמויות נוספות • כוכבים ומקומות • טכנולוגיה וכלי נשק • מערכת התאריכים • חרב אור • כוכב המוות • X-Wing‏ • מילניום פלקון • חלליות קרב מסדרת TIE • מנדלוריאן |
| שחקנים ויוצרים | ג'ורג' לוקאס (מפיק ובמאי) • ג'ון ויליאמס (מלחין הפסקול) • האריסון פורד • מארק המיל • קרי פישר • אלק גינס • ג'יימס ארל ג'ונס (דיבוב) • דייוויד פראוז • פיטר מייהו • איאן מקדרמיד • פרנק אוז (דיבוב) • ליאם ניסן • יואן מקגרגור • היידן כריסטנסן • נטלי פורטמן • אדם דרייבר • דייזי רידלי |
| בתרבות | May the Force be with you • יום מלחמת הכוכבים • תופעת הג'דיי במפקד האוכלוסין • לגו מלחמת הכוכבים • Star Wars Jedi: Fallen Order • סטאר טורס |